Experiență cu susul în jos, la propriu, într-un sat din județul Gorj. Vorbim despre nouă căsuțe, care au fost construite și amplasate invers, cu acoperișul pe pământ și cu fundația în aer. De la arhitectură, până la toate obiectele de decor, totul este de-a-ndoaselea.
Situat în comuna Bumbești-Pițic, obiectivul este vizitat în fiecare zi de sute de persoane.
Cu ideea împrumutată din străinătate, un tânăr a venit în satul natal din Gorj și și-a transformat visul în realitate. A început cu o casă răsturnată, apoi, în timp, a ridicat nouă astfel de construcții, toate cu tematici diferite.
Alex Ducu - proprietarul caselor: „Proiectul s-a derulat undeva într-un interval de trei ani de zile, dar în ultimul an, practic, am început montarea lor și tot. Toți oamenii care ne calcă pragul pleacă super încântați.”
Și în interior, toate obiectele de decor sunt montate invers.
Turistă: „Chiar este o idee foarte bună și felicitări pentru el!”
Taxa de intrare este de 15 lei pentru copii și 20 de lei pentru adulți
Toate cele nouă case sunt deschise publicului, iar turiștii se îngrămădesc, mai ales în zile de sărbătoare. Taxa de intrare este de 15 lei pentru copii și 20 de lei pentru adulți.
Turist: „Foarte frumos!”
Turistă: „E prima dată când venim, totul e frumos!”
Turist: „Este ceva deosebit, n-am mai întâlnit până acum așa ceva și chiar e distractiv. Pentru copii, cel puțin, e foarte frumos. Și pentru noi, adulții! Ne simțim foarte bine.”
Vizavi de căsuțele răsturnate, tânărul a ridicat și un castel al vrăjitoarelor. Întreg decorul pare desprins din filmele cu Harry Potter.
La final, turiștii care pășesc pragul acestor obiective neobișnuite, se pot bucura de o plimbare prin pădurea colorată din apropiere. Trunchiurile copacilor au fost vopsite în diferite culori, o adevărată încântare mai ales pentru cei mici.